## Uredba o unutarnjem ustrojstvu Državnog zavoda za normizaciju i mjeriteljstvo

### NN 70/2001 (3.8.2001.), Uredba o unutarnjem ustrojstvu Državnog zavoda za normizaciju i mjeriteljstvo

# VLADA REPUBLIKE HRVATSKE

if !supportEmptyParas endif

1208

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine, donijela

## UREDBU

### o unutarnjem ustrojstvu Državnog zavoda za normizaciju i mjeriteljstvo

I.
OPĆE ODREDBE

Članak
1.

Uredbom
o unutarnjem ustrojstvu Državnog zavoda za normizaciju i mjeriteljstvo (u
daljnjem tekstu: Zavod) određuje se unutarnje ustrojstvo, nazivi unutarnjih
ustrojstvenih jedinica, poslovi i zadaće koji se obavljaju u okviru tih
ustrojstvenih jedinica, način upravljanja tim jedinicama, te okvirni broj
službenika i namještenika Zavoda.

II.
UNUTARNJE USTROJSTVO ZAVODA

Članak
2.

Za
obavljanje upravnih i drugih stručnih poslova iz djelokruga Zavoda ustrojavaju
se unutarnje jedinice:

1.
Odjel za normizaciju,

2.
Odjel za kakvoću,

3.
Odjel za mjeriteljstvo,

4.
Odjel za izdavačku djelatnost i informacijsko-dokumentacijske poslove i

5.
Odjel za pravne, financijske, zajedničke i poslove nadzora.

Članak
3.

Za
obavljanje stručnih poslova za ravnatelja Zavoda, poslova u vezi predstavki i
pritužbi građana, protokolarnih poslova te poslova u svezi s poslovima javnih
priopćavanja u zavodu se ustrojava Kabinet ravnatelja.

III.
DJELOKRUG UNUTARNJIH USTROJSTVENIH JEDINICA U SASTAVU ZAVODA

1.
Odjel za normizaciju

Članak 4.

U odjelu za normizaciju obavljaju se
stručni poslovi koji se odnose na provedbu propisa iz područja normizacije, kao
što su: izrada nacrta normi i ostalih normizacijskih akata, rad u svezi
uspostavljanja tehničkih odbora, pododbora, radnih grupa, komisija i
koordinacijskih tijela, organizacija i praćenje njihovog rada, suradnja s
međunarodnim organizacijama u području normizacije, vođenje potrebnih
evidencija te obavljanje i drugih poslova s područja normizacije.

Za obavljanje poslova iz djelokruga odjela
ustrojavaju se:

1.1. Odsjek za opća područja,

1.2. Odsjek za područje elektrotehnike i
telekomunikacija

1.1. Odsjek za opća područja

Članak 5.

U odsjeku za opća područja obavljaju se
poslovi Odjela iz članka 4. ove Uredbe za sva područja osim elektrotehnike i
telekomunikacija.

1. 2. Odsjek za područje elektrotehnike i
telekomunikacija

Članak 6.

U odsjeku za područja elektrotehnike i
telekomunikacija obavljaju se poslovi Odjela iz članka 4. ove Uredbe za
područja elektrotehnike i telekomunikacija.

2. Odjel
za kakvoĆu

Članak 7.

Odjel za kakvoću obavlja upravne i stručne
poslove koji se odnose na provođenje zakona i podzakonskih akata u području
ispitivanja, ovlašćivanja i certifikacije, te homologacije vozila.

Za obavljanje poslova iz djelokruga odjela
ustrojavaju se odsjeci:

2.1. Odsjek za ovlašćivanje,

2.2. Odsjek za certificiranje i
homologaciju.

2.1. Odsjek za ovlašćivanje

Članak 8.

Odsjek za ovlašćivanje obavlja upravne i
druge stručne poslove koji se odnose na rješavanje u upravnim stvarima kod
davanja ovlaštenja ispitnim laboratorijima prema područjima ispitivanja, kod
davanje ovlaštenja organizacijama za certifikaciju proizvoda, postupaka i
usluga prema područjima, kod davanja ovlaštenja organizacijama za certifikaciju
sustava kakvoće, kod davanje ovlaštenja organizacijama za certifikaciju
djelatnika kao i provođenje nadzora na radom ovlaštenih organizacija.

2.2. Odsjek za certificiranje i
homologaciju

Članak 9.

Odsjek za certificiranje i homologaciju
obavlja upravne i stručne poslove u području certifikacije proizvoda, postupaka
i usluga, certifikacije sustava kakvoće i djelatnika, homologacije vozila,
surađuje s međunarodnim organizacijama iz ovih područja i vodi propisane
evidencije.

3. Odjel za
mjeriteljstvo

Članak 10.

Odjel za mjeriteljstvo obavlja upravne i
stručne poslove koji se odnose na provođenje zakona i drugih propisa iz
područja mjeriteljstva, mjernih jedinica i nadzora predmeta od plemenitih
kovina i pakovina, kao što su provođenje postupaka tipnog ispitivanja,
umjeravanje mjerila, mjeriteljske sljedivosti etalona, ovjeravanje mjerila,
nadzora predmeta od plemenitih kovina, suradnja s međunarodnim organizacijama
iz ovog područja te vođenje potrebnih evidencija.

Za obavljanje poslova iz djelokruga odjela
ustrojavaju se:

3.1. Odsjek za mjeriteljske poslove,

3.2. Odsjek mjeriteljskih poslova -
područna jedinica Zagreb,

3.3. Odsjek mjeriteljskih poslova -
područna jedinica Rijeka,

3.4. Odsjek mjeriteljskih poslova -
područna jedinica Split,

3.5. Odsjek mjeriteljskih poslova -
područna jedinica Osijek.

3.1. Odsjek za mjeriteljske poslove

Članak 11.

Odsjek za mjeriteljske poslove obavlja
upravne i stručne poslove koji se odnose na provođenje zakona o mjeriteljskoj
djelatnosti, mjernih jedinica i nadzora predmeta od plemenitih kovina, kao što
su nadzor uporabe mjernih jedinica, provođenje postupka proglašenja i nadzora
državnog etalona, osiguravanja sljedivosti državnih etalona, provođenja
postupka tipnog ispitivanja mjerila, umjeravanja mjerila i etalona, nadzora
količina punjenja pakovina, dodjele znaka proizvođača predmeta od plemenitih
kovina te vođenja propisanih evidencija.

3.2. - 3.5. Odsjeci mjeriteljskih poslova

Članak
12.

U
odsjecima mjeriteljskih poslova u područnim jedinicama u Zagrebu, Rijeci,
Splitu i Osijeku obavljaju se upravni i stručni poslovi kao što su poslovi
provođenja postupka tipnog ispitivanja mjerila, poslovi osiguravanja
mjeriteljske sljedivosti mjernih rezultata etalona, poslovi umjeravanja etalona
i ovjeravanja mjerila, poslovi ispitivanja sukladnosti mjerila, te poslovi
nadzora nad predmetima od plemenitih kovina i pakovinama.

Članak
13.

Za
obavljanje poslova iz djelokruga Odsjeka mjeriteljskih poslova područne
jedinice Zagreb ustrojavaju se:

3.2.1.
Pododsjek za mjerila mase i pakovine

3.2.2.
Pododsjek za mjerila obujma, tlaka, temperature i duljine

3.2.3.
Pododsjek za mjerila električnih veličina, referencijskih materijala i
plemenitih kovina.

3.2.1. Pododsjek za mjerila mase i
pakovine

Članak
14.

Pododsjek
za mjerila mase i pakovine provodi ovjeravanje mjerila mase i ispitivanja
pakovina, obavlja nadzor nad isprav­nošću, prometom i uporabom mjerila mase i
mjernih jedinica, sudjeluje u tipnim ispitivanjima mjerila mase, vodi ispitnu
dokumentaciju o ovjeravanju i nadzoru mjerila mase i ispitivanju pakovina te
vodi ispitnu dokumentaciju.

U
pododsjeku za mjerila mase i pakovina ustrojavaju se:

3.2.1.1.
Odjeljak za mjerila mase i

3.2.1.2.
Odjeljak za ispitivanje pakovina.

3.2.1.1.
Odjeljak za mjerila mase provodi ovjeravanje mjerila mase u laboratoriju
odsjeka mjeriteljskih poslova, u potvrđenim mjeriteljskim laboratorijima za
masu i u centrima za ponovnu ovjeru trgovačkih mjerila mase, obavlja nadzor nad
ispravnošću, prometom i uporabom mjerila mase i mjernih jedinica, sudjeluje u
tipnim ispitivanjima mjerila mase, vodi ispitnu dokumentaciju o ovjeravanju i
nadzoru mjerila mase.

3.2.1.2. Odjeljak za ispitivanje pakovina
provodi ispitivanja pakovina u laboratoriju odsjeka mjeriteljskih poslova i po
potrebi kod proizvođača i uvoznika, vodi ispitnu dokumentaciju o ispitivanju
pakovina.

3.2.2. Pododsjek za mjerila obujma, tlaka,
temperature i duljine

Članak 15.

U pododsjeku za mjerila obujma, tlaka,
temperature i duljine provodi se ovjeravanje mjerila obujma, tlaka, temperature
i duljine, obavlja se nadzor nad ispravnošću, prometom i uporabom mjerila
obujma, tlaka, temperature i duljine i mjernih jedinica, sudjeluje u tipnim
ispitivanjima mjerila obujma, tlaka, temperature i duljine. Vodi se ispitna
dokumentacija o ovjeravanju i nadzoru mjerila obujma, tlaka, temperature i
duljine.

U pododsjeku za mjerila obujma, tlaka,
temperature i duljine ustrojavaju se:

3.2.2.1. Odjeljak za mjerila obujma i
tlaka

3.2.2.2. Odjeljak za mjerila duljine i
temperature.

3.2.2.1. Odjeljak za mjerila obujma i
tlaka provodi ovjeravanje mjerila obujma i tlaka u laboratoriju odsjeka
mjeriteljskih poslova, u potvrđenim mjeriteljskim laboratorijima za mjerila
obujma i tlaka, obavlja nadzor nad ispravnošću, prometom i uporabom mjerila
obujma i tlaka i mjernih jedinica, sudjeluje u tipnim ispitivanjima mjerila
obujma i tlaka, vodi ispitnu dokumentaciju o ovjeravanju i nadzoru mjerila
obujma i tlaka.

3.2.2.2. Odjeljak za mjerila duljine i
temperature provodi ovjeravanje mjerila duljine i temperature u laboratoriju
odsjeka mjeriteljskih poslova, u potvrđenim mjeriteljskim laboratorijima za
mjerila duljine i temperature, obavlja nadzor nad ispravnošću, prometom i
uporabom mjerila duljine i temperature i mjernih jedinica, sudjeluje u tipnim
ispitivanjima mjerila duljine i temperature, vodi ispitnu dokumentaciju o
ovjeravanju i nadzoru mjerila duljine i temperature.

3.2.3. Pododsjek za mjerila električnih
veličina, referencijskih materijala i plemenitih kovina

Članak 16.

U
pododsjeku za mjerila električnih veličina, referencijskih materijala i
plemenitih kovina provodi se ovjeravanje mjerila električnih veličina, provodi
se ispitivanje referencijskih materijala, ispitivanje i žigosanje predmeta od
plemenitih kovina, vrši se nadzor nad ispravnošću, prometom i uporabom mjerila
električnih veličina i mjernih jedinica, sudjeluje u tipnim ispitivanjima
mjerila električnih veličina, vodi se ispitna dokumentacija o ovjeravanju i
nadzoru mjerila električnih veličina te o ispitivanju plemenitih kovina i
referencijskih materijala.

U
pododsjeku za mjerila električnih veličina, referencijskih materijala i
plemenitih kovina ustrojavaju se:

3.2.3.1.
Odjeljak za mjerila električnih veličina

3.2.3.2.
Odjeljak za ispitivanje referencijskih materijala i plemenitih kovina.

3.2.3.1.
U odjeljku za mjerila električnih veličina provodi se ovjeravanje mjerila
električnih veličina u laboratoriju odsjeka mjeriteljskih poslova, u potvrđenim
mjeriteljskim laboratorijima za električne veličine, obavlja se nadzor nad
ispravnošću, prometom i uporabom mjerila električnih veličina i mjernih
jedinica, sudjeluje u tipnim ispitivanjima mjerila električnih veličina, vodi
ispitna dokumentacija o ovjeravanju i nadzoru mjerila električnih veličina.

3.2.3.2. U odjeljku za ispitivanje
referencijskih materijala i plemenitih kovina provodi se ispitivanja i žigosanje
predmeta od plemenitih kovina u laboratoriju Odsjeka mjeriteljskih poslova, a
po potrebi kod proizvođača i uvoznika, provodi se ispitivanja referencijskih
materijala u laboratoriju Odsjeka mjeriteljskih poslova i po potrebi u
potvrđenim mjeriteljskim laboratorijima za referencijske materijale, vodi se
ispitna dokumentacija o ispitivanju plemenitih kovina i referencijskih
materijala.

4. Odjel za
izdavaČku djelatnost i informacijsko-dokumentacijske poslove

Članak 17.

Odjel za izdavačku djelatnost i
informacijsko-dokumentacijske poslove obavlja poslove izdavanja normi te drugih
dokumenata Zavoda, izdaje glasilo Zavoda, prikuplja i obrađuje podatke o
hrvatskim normama i tehničkim propisima, izdaje djelomične i cjelovite kataloge
norma, te ostala pisana izdanja s područja normizacije, upravljanja kakvoćom,
mjeriteljstva i nadzora predmeta od plemenitih kovina, surađuje s međunarodnim
informacijskim sustavima, oblikuje i koristi odgovarajuće baze podataka,
obavlja poslove informacijsko-dokumentacijske središnjice te održava i vodi rad
informatičkog sustava Zavoda.

Za obavljanje poslova iz djelokruga odjela
za izdavačku djelatnost i informacijsko-dokumentacijske poslove ustrojavaju se:

4.1. Odsjek za izdavačku djelatnost i
informatički sustav Zavoda,

4.2. Odsjek za
informacijsko-dokumentacijske poslove.

4.1. Odsjek za izdavačku djelatnost i
informatički sustav Zavoda

Članak 18.

Odsjek za izdavačku djelatnost i
informatički sustav Zavoda obavlja poslove na izdavanju normi te drugih
dokumenata i publikacija iz djelokruga rada Zavoda te izdaje periodične
publikacije (Glasilo Zavoda, Katalog hrvatskih normi i Program rada na pripremi
hrvatskih norma). Obavlja poslove na izdavanju hrvat­skih normi i drugih
normizacijskih dokumenata i publikacija na elektroničkim nosačima (disketama,
CD-ovima, putem interneta). Sudjeluje u prikupljanju podataka o hrvatskim
normama i oblikovanju kataloga. Organizira i vodi poslove na terminološkom
ujednačivanju i korigiranju tekstova publikacija koje izdaje Zavod. Provodi
razredbu hrvatskih norma za potrebe njihova katalogiziranja.

U
odsjeku se obavljaju poslovi na osmišljavanju, razvoju i projektiranju
informatičkog sustava i unutarnje računalne mreže Zavoda (definiranje
programske i strojne opreme) i stvaraju preduvjeti za povezivanje s drugim
računalnim mrežama u jedinstveni informacijski sustav, projektira baze podataka
i odgovarajuće programske aplikacije za potrebe bržeg i kvalitetnijeg
obavljanja poslova Zavoda, osigurava održavanje programske i strojne opreme,
prati razvoj tehnologija na području informatike, daje pri­jedloge za
usavršavanje i poboljšavanje informatičkog sustava Zavoda te organizira
uvođenje novih rješenja u tome području, provodi informatičku izobrazbu
službenika i namještenika Zavoda, brine se o održavanju internetske stranice
Zavoda i osigurava tehničku podršku za publikacije i izdanja Zavoda u elek­tro­ničkome
obliku.

4.2. Odsjek za
informacijsko-dokumentacijske poslove

Članak 19.

Odsjek za informacijsko-dokumentacijske
poslove vodi pos­lo­ve na održavanju zbirki hrvatskih normi, zbirki normi među­narodnih
organizacija (ISO, IEC), europskih normi (CEN, CENELEC, ETSI), te zbirki normi
određenih nacionalnih organizacija koje su značajne za korisnike u Republici
Hrvatskoj kao i zbirke drugih normativnih dokumenata iz područja rada Zavoda.
Organizira rad normoteke putem koje pruža korisnicima normi podatke o
hrvatskim, međunarodnim, europskim i drugim normama, te im omogućuje uvid i
korištenje tih norma i drugih publikacija iz područja normizacije (priručnici,
upute, katalozi, programi rada, glasila svih međunarodnih i europskih
organizacija te niza nacionalnih normizacijskih organizacija). Osigurava
odgovarajuće baze podataka za pronalaženje i pretraživanje podataka o normama i
sličnim dokumentima.

 Organizira i vodi Informacijsko središte o hrvatskim tehnič­kim
propisima, normama, postupcima za ocjenu sukladnosti, te o primjeni sanitarnih
i fitosanitarnih mjera. Odgovara na upite zainteresiranih inozemnih stranaka
koji traže podatke i dokumentaciju o tehničkim propisima koji su na snazi u
Republici Hrvatskoj, hrvatskim normama i postupcima za ocjenu sukladnosti, te
druge podatke koji se tiču tehničkih zahtjeva za stavljanje proizvoda na
hrvatsko tržište. Organizira i vodi baze podataka za potrebe rada
Informacijskog središta te sudjeluje u izradbi kataloga hrvatskih normi.

5. Odjel za pravne, financijske,
zajedničke i poslove nadzora

Članak 20.

U odjelu za pravne, financijske,
zajedničke i poslove nadzora obavljaju se svi pravni poslovi Zavoda, oblikuju
zakonski i podzakonski akti, obavljaju najsloženiji upravni poslovi, upravni
nadzor i unutarnji nadzor, poslovi službeničkih odnosa, zdravstvenog i
mirovinskog osiguranja, vodi se skrb o stanju kadrova, koordiniraju poslovi na
izradi programa rada i izvještaja o radu, obavljaju poslovi prijama i otpreme
spisa te poslovi pismohrane.

Za obavljanje poslova iz djelokruga odjela
ustrojavaju se:

5.1. Odsjek pravnih poslova i nadzora,

5.2. Odsjek kadrovskih i zajedničkih
poslova i

5.3. Odsjek financijskih poslova.

5.1. Odsjek pravnih poslova i nadzora

Članak 21.

Odsjek pravnih poslova i nadzora obavlja
poslove izradbe nacrta prijedloga zakona, pravilnika, naredaba, naputaka i
drugih akata iz djelokruga Zavoda, objedinjuje primjedbe, prijedloge i
mišljenja o nacrtima prijedloga zakona i podzakonskih akata drugih tijela državne
uprave, u suradnji s drugim odjelima daje mišljenja i objašnjenja u vezi s
provedbom zakona i podzakonskih akata iz djelokruga Zavoda, prati propise i
predlaže izmjene u tim propisima, izrađuje nacrte prijedloga domaćih i
međunarodnih ugovora i koordinira postupak sklapanja i izvršavanja međuna­rodnih
ugovora iz djelokruga Zavoda, vodi i koordinira upravne postupke i provodi
upravni nadzor zajedno s drugim odjelima u upravnim stvarima iz djelokruga
Zavoda, obavlja unutarnji nadzor, prati i osigurava primjenu zakona i drugih
propisa, očituje se o pravnim pitanjima iz djelokruga rada Zavoda te obavlja
druge pravne poslove.

5.2. Odsjek kadrovskih i zajedničkih
poslova

Članak 22.

Odsjek kadrovskih i zajedničkih poslova
prati i provodi mjere kadrovske politike Zavoda, obavlja poslove oko izbora
kandidata za prijam u radni odnos i raspored službenika i namještenika,
sudjeluje u izradbi donošenju i realizaciji plana stručnog usavrša­vanja, prati
statusna prava službenika i namještenika, njihov rad i napredovanje u službi,
vodi osobne očevidnike za državne službenike i namještenike Zavoda, obavlja
poslove primitka i otpreme pošte, evidentiranja pismena i vodi pismohranu te
obavlja određene poslove prijepisa.

5.3. Odsjek financijskih poslova

Članak 23.

Odsjek financijskih poslova obavlja
računovodstvene, knjigovodstvene i financijske poslove za Zavod i za područne
jedinice mjeriteljskih poslova, koordinira rad i brine se o primjeni zakona i
propisa iz područja financija, priprema zahtjeve za osiguranje sredstava za
proračunsku godinu za tekuće i kapitalne izdatke, izrađuje financijske planove
prihoda i rashoda te i preglede izvršenja financijskih planova, izrađuje
periodične obračune i završni račun, obavlja poslove utvrđene prema namjenama
državne riznice, brine se o zakonitoj, racionalnoj i svrhovitoj uporabi
sredstava te obavlja i druge poslove.

Za obavljanje poslova iz djelokruga
odsjeka ustrojavaju se:

5.3.1. Pododsjek za financijsko i
knjigovodstveno poslovanje

5.3.2. Pododsjek za materijalno
knjigovodstvo i Državnu riznicu.

5.3.1. Pododsjek za financijsko i
knjigovodstveno poslovanje

Članak 24.

Pododsjek
za financijsko i knjigovodstveno poslovanje obavlja poslove vezane uz izradbu
godišnjih, tromjesečnih i mje­sečnih planova i njihovih ostvarenja, obavlja
poslove vezane uz obračun plaća dužnosnika, službenika i namještenika i osobnih
naknada službenika i namještenika, izrađuje statističke izvještaje o plaćama i
naknadama, vodi sve potrebne knjigovodstvene evidencije i statistička izvješća
iz financijskog poslovanja.

U
pododsjeku za financijsko i knjigovodstveno poslovanje ustrojavaju se:

5.3.1.1.
Odjeljak za financijsko poslovanje

5.3.1.2.
Odjeljak za knjigovodstveno poslovanje.

5.3.1.1.
Odjeljak za financijsko poslovanje obavlja poslove vezane uz plaćanje svih
obveza, vodi evidenciju o ažurnoj naplati izdanih računa, obavlja gotovinska i
bezgotovinska plaćanja.

5.3.1.2.
Odjeljak za knjigovodstveno poslovanje obavlja poslove vezane uz izradbu
obračuna, analitičkih kontnih planova, kontiranje, knjiženje i kontrolu
knjigovodstvene dokumentacije.

5.3.2.
Pododsjek za materijalno knjigovodstvo i Državnu riznicu

Članak
25.

Pododsjek
za materijalno knjigovodstvo i Državnu riznicu obavlja poslove vezane uz opremanje
Zavoda, izrađuje izvješća o materijalnome poslovanju Zavoda, obrađuje i
dostavlja zahtjeve za doznaku proračunskih sredstava iz Državne riznice te vodi
sve poslove koji su vezani uz plaćanje obveza Zavoda za kapitalne izdatke.

6. Kabinet ravnatelja

Članak 26.

Kabinet
ravnatelja obavlja stručne i administrativne poslove za službene potrebe
ravnatelja, protokolarne poslove za ravnatelja i njegovog zamjenika, poslove u
svezi sa sredstvima javnog priopćavanja, poslove u odnosima s Vladom Republike
Hrvatske i Hrvatskim saborom te drugim tijelima središnje državne vlasti,
poslove vezane za rad stručnog kolegija , koordinira međunarodnu suradnju
Zavoda te obavlja poslove vezane za rad Nacionalnog vijeća za ovlašćivanje i
Središnjeg savjeta za mjeriteljstvo.

IV. UPRAVLJANJE ZAVODOM

Članak
27.

Radom
Zavoda upravlja ravnatelj.

Zamjenik
ravnatelja zamjenjuje ravnatelja u slučaju njegove odsutnosti i spriječenosti
te obavlja i druge poslove koje mu povjeri ravnatelj.

Članak
28.

Radom
odjela upravljaju načelnici odjela.

Članak
29.

Odsjekom
upravlja voditelji odsjeka, pododsjekom voditelj pododsjeka, a odjeljkom
voditelj odjeljka.

Članak
30.

Kabinetom
ravnatelja upravlja tajnik Kabineta.

Članak
31.

Načelnici
odjela za svoj rad odgovorni su ravnatelju Zavoda.

Voditelji
odsjeka, voditelji pododsjeka i voditelji odjeljaka za svoj rad odgovorni su
načelniku odjela i ravnatelju Zavoda.

Tajnik
Kabineta odgovoran je za svoj rad ravnatelju Zavoda.

V. SLUŽBENICI I NAMJEŠTENICI ZAVODA

Članak
32.

Poslove
i zadaće iz djelokruga Zavoda, ovisno o vrsti, složenosti, stručnoj spremi i
drugim uvjetima, obavljaju službenici i namještenici raspoređeni na radna
mjesta.

Okvirni
broj državnih službenika i namještenika potrebnih za obavljanje poslova iz
djelokruga Zavoda prikazan je u tablici koja je sastavni dio ove Uredbe, a koja
se ne objavljuje u »Narodnim novinama«.

VI. SURADNJA S DRUGIM TIJELIMA DRŽAVNE
UPRAVE I PRAVNIM OSOBAMA KOJE IMAJU JAVNE OVLASTI

Članak 33.

Zavod surađuje s drugim tijelima državne
uprave i pravnim osobama koje imaju javne ovlasti u vezi sa ostvarenjem
upravnih i drugih stručnih poslova iz djelokruga Zavoda.

Zavod surađuje sa stručnim, znanstvenim i
drugim ustanovama, radi rješavanja pojedinih stručnih i upravnih pitanja iz
djelokruga Zavoda.

Za raspravljanje o pojedinim pitanjima
obavljanja poslova Zavoda, za utvrđivanje nacrta propisa, davanje mišljenja i
prijed­loga o značajnim pitanjima iz djelokruga Zavoda, mogu se u Zavodu
osnivati stručni savjeti odnosno radne grupe.

Aktom o osnivanju tijela iz stavka 3. ovog
članka utvrđuje se djelokrug i način rada stručnog savjeta odnosno radne
skupine.

VII. PRIJELAZNE I ZAVRŠNE ODREDBE

Članak
34.

Pitanja
od značaja za rad Zavoda koja nisu uređena Zakonom, Uredbom o načelima za
unutarnje ustrojstvo tijela državne uprave i ovom Uredbom uredit će se
Pravilnikom o unutarnjem redu Zavoda.

Pravilnikom
iz stavka 1. ovog članka utvrdit će se potreban broj državnih službenika i
namještenika s naznakom njihovih temeljnih poslova i zadaća, stručnih uvjeta
potrebnih za njihovo obavljanje, njihove ovlasti i odgovornosti, te druga
pitanja od značaja za rad Zavoda.

Ravnatelj
Zavoda će, u roku od 60 dana od dana stupanja na snagu ove Uredbe, uz prethodnu
suglasnost ministarstva nadležnog za poslove opće uprave, donijeti Pravilnik o
unutarnjem redu Zavoda.

Članak
35.

Danom
stupanja na snagu ove Uredbe prestaje važiti Uredba o unutarnjem ustrojstvu Državnog
zavoda za normizaciju i mjeriteljstvo (»Narodne novine«, broj 48/2000).

Članak
36.

Ova
Uredba stupa na snagu danom objave u »Narodnim novinama«.

Klasa: 023-03/01-01/27

Urbroj: 5030115-01-3

Zagreb,
26. srpnja 2001.

Potpredsjednica
**Željka Antunović,** v. r.

Uredba, NN 70/2001-1208